Diari Oficial de la Generalitat Valenciana


Sumari del DOGV 7223, del 27-02-2014 (2014/1690)

RESOLUCIÓ de 21 de febrer de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració en matèria de gestió electoral entre el Ministeri de l'Interior i la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7223

Data del DOGV
:   27-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1690


Data del document
:   21-02-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 21 de febrer de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració en matèria de gestió electoral entre el Ministeri de l'Interior i la Generalitat. [2014/1690]  
El Ministeri de l'Interior i la Generalitat han subscrit, prèvia tramitació reglamentària, el 5 de desembre de 2013, un conveni marc de col·laboració en matèria de gestió electoral.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i en l'article 3.4 del Decret 20/1993, de 8 de febrer, del Consell, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 364/2014 i que figura com a annex d'esta resolució.  
  
València, 21 de febrer de 2014.- La directora general del Secretariat del Consell i Relacions amb Les Corts: Marta Martí Arador.  
  
Conveni marc de col·laboració en matèria de gestió electoral entre l'Administració General de l'Estat (Ministeri de l'Interior) i la Generalitat Valenciana  
  
Madrid, 5 de desembre de 2013  
  
Reunits  
D'una part, Jorge Fernández Díaz, ministre de l'Interior, que actua en representació d'este Ministeri, d'acord amb el que preveu l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
I d'una altra:  
La Generalitat Valenciana, representada per Serafín Castellano Gómez, conseller de Governació i Justícia, autoritzat per a subscriure el present conveni per Acord del Consell, en sessió realitzada en data 29 de novembre de 2013, tal com establix l'article 17.f de la Llei 5/1983, del Consell de la Generalitat.  
Les parts es reconeixen mútuament, en la qualitat en què cada una intervé, la capacitat legal per a la firma del present conveni marc i, a este efecte,  
  
Exposen  
Que el principi de cooperació i col·laboració consagrat, de manera implícita en la Constitució espanyola, i en l'article 3.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, és un criteri informador que ha de presidir les relacions entre Estat i les comunitats autònomes en benefici d'ambdós (STC 64/1982, 71/1983 i 104/1988), sense que este implique l'extensió de les competències estatals (STC 18/1982, 880/1985 i 96/1986).  
Que d'acord amb el principi de lleialtat institucional, establit en l'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les administracions públiques en les seues relacions han de: respectar l'exercici legítim de les seues competències; ponderar, en l'exercici de les competències pròpies, la totalitat dels interessos públics implicats i, en concret, aquells la gestió dels quals estiga encomanada a les altres administracions; facilitar informació per a l'exercici de les seues competències i prestar cooperació i assistència actives a altres administracions públiques per a l'eficaç exercici de les seues competències.  
Que la disposició addicional primera de la Llei Orgànica 5/1985, de 19 de juny, del Règim Electoral General establix que el que disposa esta llei s'entén sense perjuí de l'exercici de les competències reconegudes, dins del respecte a la Constitució i a la present llei orgànica, a les comunitats autònomes pels seus respectius estatuts en relació amb les eleccions a les respectives assemblees legislatives. Així mateix disposa que en aplicació de les competències que la Constitució reserva a l'Estat, s'apliquen també a les eleccions a assemblees legislatives de comunitats autònomes, convocades per estes, els articles següents del títol I d'esta llei orgànica: 1 al 42; 44; 44 bis; 45; 46.1, 2, 4, 5, 6 i 8; 47.4; 49; 50 1, 2 i 3; 51.2 i 3; 52; 53; 54; 58; 59; 60; 61; 62; 63; 65; 66; 68; 69; 70.1 i 3; 72; 73; 74; 75; 85; 86.1; 87.2; 90; 91; 92; 93; 94; 95.3; 96; 103.2; 108.2 i 8; 109 a 119; 125 a 130; 131.2; 132; 135 a 152. La resta d'articles del títol I d'esta llei tenen caràcter supletori de la legislació que si és el cas aproven les comunitats autònomes, i s'apliquen en les eleccions a les seues assemblees legislatives en el cas que estes mateixes no legislen sobre ells.  
Que la gestió de processos electorals, tant en casos de concurrència electoral (quan se celebren de manera simultània un procés electoral el poder convocant del qual és el Govern de la nació i/o diversos governs autonòmics), com en aquells casos en què no es produïsca la dita concurrència (quan se celebra únicament un procés electoral el poder convocant del qual és un govern autonòmic), justifica la necessitat d'adoptar determinades solucions comunes que, en virtut de la col·laboració i coordinació que ha de prevaldre entre administracions públiques, faciliten la gestió electoral i permeten dur a terme, amb eficàcia i eficiència, el complex operatiu electoral.  
Que, en concret, si bé cada una de les administracions és responsable del seu procés electoral i exercix la competència d'anunciar els avanços de participació, les dades de participació i els resultats provisionals respectius, ambdós parts es comprometen a afavorir la utilització conjunta dels sistemes d'arreplega, transmissió i totalització de les dades electorals (constitució de meses electorals, avanços de participació, dades de l'escrutini provisional, etc.) generades durant la jornada electoral. Així mateix, cal assenyalar que el Ministeri de l'Interior té, amb caràcter exclusiu, tots els drets de propietat intel·lectual sobre les arts creatives i els productes objecte dels contractes de les campanyes institucionals, desenrotllades per este departament, així com els drets d'imatge, incloent-hi la seua possible transformació.  
Que s'ha optat per la subscripció d'un únic conveni de caràcter multilateral, en compte de la subscripció de convenis de caràcter bilateral, amb vista al principi d'igualtat i de la transparència en les relacions de col·laboració i cooperació interinstitucional.  
Que d'acord amb el que establix l'Acord del Consell de Ministres de 2 de març de 1990, el present conveni compta amb l'informe favorable del Servici Jurídic del Ministeri de l'Interior i del Ministeri d'Hisenda i Administracions Públiques i la seua subscripció ha sigut autoritzada per la secretària d'Estat d'Administracions Públiques amb data 6 de maig de 2013.  
En virtut d'això, i en els termes que preveu l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acorden les següents  
  
  
Clàusules  
  
Primera. Objecte  
L'objecte del present instrument de col·laboració és determinar actuacions de col·laboració en matèria de gestió de processos electorals que permeten a l'Administració General de l'Estat i a les administracions autonòmiques gestionar de manera eficaç i eficient els recursos públics necessaris per a la gestió dels corresponents processos electorals, tant en els supòsits de concurrència electoral com en aquells casos en què no es produïsca la dita concurrència (quan se celebra únicament un procés electoral el poder convocant del qual és un govern autonòmic).  
Els convenis específics de col·laboració que se subscriguen amb motiu dels processos electorals concrets seran preferentment de caràcter multilateral si bé, si és el cas, també podran subscriure's convenis de naturalesa bilateral.  
  
Segona. Àmbit material de les actuacions  
I. Supòsits de concurrència electoral:  
En els supòsits en què, d'acord amb la normativa electoral en vigor, es produïsca la concurrència de processos electorals i consultes populars de competència estatal i de processos electorals i consultes populars de competència autonòmica, les administracions públiques competents actuaran tenint en compte el següent:  
  
1. Convocatòria dels processos electorals:  
El Ministeri de l'Interior facilitarà la publicació dels decrets de convocatòria de les corresponents eleccions a les assemblees legislatives de les comunitats autònomes en el Boletín Oficial del Estado, quan estes es celebren el mateix dia que un procés electoral d'àmbit estatal, i, per a això, posarà a disposició de les comunitats autònomes les instruccions que respecte d'això elabore el mateix Boletín Oficial del Estado.  
  
  
2. Material electoral:  
En els supòsits esmentats de concurrència, i tenint en compte que la Mesa electoral és comú per als processos que es celebren i que, per tant, un mateix material electoral (urnes, cabines, suports senyalitzadors, etc.) s'ha d'utilitzar tant per a processos estatals com per a processos autonòmics, les administracions públiques corresponents es comprometen al subministrament, en el cas que siga necessari i amb la sol·licitud prèvia formal per escrit amb tres mesos d'antelació, del dit material. L'Administració competent que faça ús del dit material prestat serà responsable de tornar-lo en perfecte estat, i, si és el cas, haurà d'assumir el cost dels desperfectes que s'hi hagueren pogut produir.  
  
3. Manuals per als membres de les meses electorals:  
En cas de concurrència electoral nivell estatal/nivell autonòmic el Manual per als membres de les meses electorals, inclòs, si és el cas, el Manual per als membres de meses administrades electrònicament (MAE), serà únic i, una vegada supervisat per la Junta Electoral Central i, si és el cas, per la Junta Electoral autonòmica competent, i aprovat, de conformitat amb el que preveu l'article 27.2 de la LOREG, per acord del Consell de Ministres i pel Consell Executiu de la comunitat autònoma corresponent, serà subministrat pel Ministeri de l'Interior.  
  
4. Campanyes institucionals:  
En relació amb les campanyes institucionals, els poders públics convocants podran acordar que en una mateixa campanya es realitzen al·lusions als distints processos electorals que se celebren de manera concurrent, sempre que no supose cap cost addicional per al poder públic convocant que pose a disposició la campanya institucional corresponent.  
  
Així mateix, en el cas que les campanyes institucionals incloguen referències a tots els processos electorals concurrents, el Ministeri de l'Interior i les comunitats autònomes corresponents podran prendre les mesures necessàries perquè el cost de les campanyes siga assumit entre tots els poders públics convocants.  
El Ministeri de l'Interior té, amb caràcter exclusiu, tots els drets de propietat intel·lectual sobre les arts creatives i els productes objecte dels contractes de les campanyes institucionals desenrotllades per este departament, així com els drets d'imatge, incloent-hi la seua possible transformació.  
  
5. Representants de l'Administració:  
1. L'Administració General de l'Estat designa, a través dels delegats i subdelegats del Govern, els representants de l'Administració que s'encarregaran, entre altres funcions, de l'assistència necessària a la Mesa electoral, de la transmissió de les dades relatives a la suficiència del material electoral i incidències que es produïsquen durant la jornada electoral, la transmissió de les dades de participació i la transmissió de dades de l'escrutini provisional corresponent a les eleccions locals, a Corts Generals, al Parlament Europeu i en el cas dels referèndums celebrats a nivell estatal.  
2. Si les administracions públiques estatal i autonòmica acorden que el representant de l'Administració siga únic en el cas dels processos electorals que se celebren de manera concurrent, la designació d'estos representants únics haurà de ser consensuada entre els delegats/subdelegats del Govern (administració perifèrica de l'Estat) i, si és el cas, els delegats provincials, o càrrec equiparable, de la corresponent Administració autonòmica o la persona representant de l'òrgan amb competències en matèria de gestió de processos electorals i consultes populars designada per la comunitat autònoma, o persona en qui delegue.  
  
3. En tots els casos en què els representants de l'Administració siguen únics, la seua retribució anirà a càrrec d'ambdós administracions, i es reflectiran en el corresponent conveni específic que se subscriga amb motiu dels processos electorals concurrents concrets.  
4. En els casos de concurrència electoral els representants de l'Administració podran exercir la seua funció com a transmissors de dades, a través de dispositius mòbils, tant per a les eleccions gestionades per l'Administració General de l'Estat com per a les corresponents eleccions a les assemblees legislatives de les comunitats autònomes, en el cas que ambdós administracions públiques ho estimen oportú i en els termes establits per estes per mitjà de conveni específic que se subscriga amb motiu dels processos electorals concurrents concrets, on es concretarà com es dividix el pagament del suplement de les seues retribucions per l'exercici d'estes funcions.  
5. En els casos en què es decidisca que els representants de l'Administració siguen únics, i només una de les administracions públiques, en la gestió del seu procés electoral, encomane a eixos representants que actuen com a transmissors de dades a través de dispositius mòbils, la dita Administració assumirà tot el cost que supose el suplement de les retribucions dels representants que siguen transmissors de dades.  
  
6. Ús compartit de tecnologies en la gestió electoral.  
Els poders públics convocants procuraran l'ús conjunt de les tecnologies de la informació al servici del procés, com poden ser les aplicacions informàtiques o els dispositius mòbils per a la transmissió de dades durant la jornada electoral, i, en general, l'ús compartit de la infraestructura tècnica per a la captura, transmissió i difusió dels respectius escrutinis provisionals.  
  
7. Captura, transmissió, agregació i difusió de dades de participació electoral i de resultats de l'escrutini provisional.  
Amb l'objecte d'introduir criteris de racionalització, eficiència, eficàcia i reducció del gasto públic, el Ministeri de l'Interior, d'acord amb les comunitats autònomes que subscriuen el present conveni marc de col·laboració, amb motiu de cada procés electoral concurrent, podrà elaborar les propostes per al disseny d'un model o sistema comú de transmissió de les dades electorals (constitució de meses electorals, avanços de participació, resultats de l'escrutini provisional, etc.) que es generen durant la corresponent jornada electoral i que permeta el seu ús conjunt, així com les gestions necessàries per a la seua posada en funcionament.  
  
Així mateix, el Ministeri de l'Interior, en els expedients de contractació relatius als contractes que firme amb l'empresa adjudicatària del contracte de difusió de resultats de l'escrutini provisional, amb l'acord previ de les parts, podrà preveure l'ampliació del servici objecte del contracte a les comunitats autònomes que subscriguen un conveni específic.  
Això no obstant, cada una de les administracions responsable del seu procés electoral exercix la competència d'anunciar els avanços de participació, les dades de participació i els resultats provisionals respectius.  
L'Administració General de l'Estat i les comunitats autònomes corresponents es comprometen a facilitar els avanços de participació, les dades de participació i els resultats provisionals propis en temps real, per a la qual cosa:  
- L'Administració General de l'Estat posarà a disposició de les comunitats autònomes firmants els resultats provisionals de l'escrutini del corresponent procés electoral d'àmbit estatal en format electrònic: en línia i per intranet, en el lloc que establisquen les corresponents comunitats autònomes.  
- Cada comunitat autònoma posarà a disposició de l'Administració General de l'Estat els resultats autonòmics provisionals en format electrònic: en línia i per intranet, en el lloc que establisca l'Administració General de l'Estat.  
  
  
II. Eleccions autonòmiques: supòsits en què no hi haja concurrència electoral.  
  
1. Material electoral:  
En virtut del principi de col·laboració administrativa, les comunitats autònomes podran sol·licitar a l'Administració General de l'Estat el material electoral (urnes, cabines, suports senyalitzadors, etc.) que s'estime necessari per a la celebració de les eleccions a les corresponents assemblees legislatives autonòmiques, i en els termes que s'establisquen per ambdós administracions. En el cas que es produïsquen desperfectes en estos materials electorals, l'administració autonòmica assumirà el seu cost.  
En el cas dels impresos i documentació electoral reutilitzable, fabricats per l'Administració General de l'Estat, es determinarà en quins casos concrets serà procedent la seua utilització per part de les administracions autonòmiques, així com quins costos hauran de ser assumits per estes en eixos casos.  
  
2. Campanyes institucionals:  
Les comunitats autònomes podran assumir el cost de l'adaptació de les arts creatives de les campanyes elaborades pel Ministeri de l'Interior, amb l'autorització prèvia de la corresponent cessió de drets.  
  
3. Societat Estatal de Correus i Telègrafs, SA  
Una vegada convocades les corresponents eleccions autonòmiques, s'iniciaran els tràmits necessaris per a l'aprovació d'un acord del Consell de Ministres pel qual s'establisca l'abast de les obligacions de servici públic que s'encomanen a l'operador públic Correus i Telègrafs, SA, en les eleccions autonòmiques corresponents, per a salvaguardar el normal desenrotllament del procés electoral. Les condicions específiques per al seu exercici, la determinació del tractament prioritari dels enviaments electorals, la gestió dels enviaments postals de propaganda electoral, així com el cost i finançament de les obligacions de servici públic encomanades, entre altres qüestions, quedaran delimitades en l'annex que acompanyarà el dit acord a fi d'aconseguir la deguda eficàcia en l'actuació de la Societat Estatal Correus i Telègrafs, SA.  
  
  
4. Vot CERA  
El Ministeri de l'Interior establirà els contactes que s'estimen oportuns a fi de facilitar la gestió del procediment de vot regulat en l'article 75 de la Llei Orgànica 5/1985, de 19 de juny, del Règim Electoral General.  
  
Tercera. Aportacions de les parts  
1. L'Administració General de l'Estat, a través del Ministeri de l'Interior, a càrrec del seu pressupost assumirà els costos generats per la gestió dels processos electorals en què el Govern de la nació és el poder convocant.  
Les comunitats autònomes assumiran a càrrec dels seus respectius pressupostos, els costos que es deriven per a les comunitats autònomes de la gestió dels processos electorals en què el corresponent govern autonòmic siga el poder convocant.  
El cost del dispositiu de seguretat dels cossos i forces de seguretat de l'Estat, en aquelles comunitats autònomes que no tenen competències en esta matèria, anirà a càrrec de l'Administració General de l'Estat.  
  
2. D'acord amb el que disposa la clàusula segona d'este conveni marc, es podran determinar a través dels corresponents convenis específics de col·laboració, les aportacions que les parts faran a càrrec dels seus respectius pressupostos.  
  
Quarta. Comissió de seguiment  
1. Es crea la comissió de seguiment del present conveni marc els integrants de la qual seran:  
Pel Ministeri de l'Interior:  
- El/la directora/a general de Política Interior.  
- La persona o persones designades pel/la directora/a general de Política Interior per a assistir a les reunions de la Comissió  
  
Per les comunitats autònomes que Subscriguen este conveni marc:  
- La persona representant de l'òrgan amb competències en matèria de gestió de processos electorals i consultes populars designada per la comunitat autònoma, o persona en qui delegue.  
- El personal tècnic que la persona titular de l'òrgan corresponent de cada comunitat autònoma decidisca designar per a assistir a les reunions de la Comissió.  
  
2. La comissió es reunirà, almenys, una vegada a l'any.  
  
3. Entre les funcions que corresponen a la Comissió de Seguiment s'inclouen:  
a) Articular la col·laboració entre l'Administració General de l'Estat i les comunitats autònomes en matèria de gestió electoral, per a contribuir a una major eficàcia i eficiència en la dita gestió, a través de l'homogeneïtzació de criteris tècnics, de l'optimització de recursos, així com de l'intercanvi d'informació sobre els processos electorals;  
  
b) Elaborar esborranys de projectes de convenis de col·laboració específics, de caràcter multilateral, de desenrotllament del present conveni marc.  
  
Quinta. Naturalesa administrativa i resolució de controvèrsies  
Este conveni té naturalesa administrativa i queda exclòs de l'àmbit d'aplicació del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, segons el que establix l'article 4.1.c del dit text legal.  
  
Les possibles qüestions litigioses o controvèrsies a què puga donar lloc l'aplicació, interpretació, modificació, efectes i resolució del present conveni, que no puguen ser resoltes per les parts, seran resoltes de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
  
Sexta. Vigència i resolució anticipada  
El present conveni marc entrarà en vigor des del moment de la seua firma, i la vigència finalitzarà el 31 de desembre de 2017, sent prorrogable, si així ho acorden les parts, de manera expressa i abans de la finalització del període de vigència. Cada pròrroga tindrà una duració màxima de quatre anys.  
Este conveni podrà ser resolt per mutu acord de les parts o per denúncia formulada per escrit, en qualsevol moment, per qualsevol de les parts, almenys amb sis mesos d'antelació a la data en què es vullga deixar-lo sense efecte, i per incompliment de qualsevol de les clàusules del conveni.  
  
I en prova de conformitat, firmen el present document, dos exemplars per a cada una de les següents parts firmants, en el lloc i la data al principi indicats.  
  
El ministre de l'Interior: Jorge Fernández Díaz.  
El conseller de Governació i Justícia: Serafín Castellano Gómez.